Illum il-Kunsill adotta regoli sabiex jipprevjeni l-użu ħażin tad-data personali mill-partiti politiċi Ewropej fl-elezzjonijiet tal-PE. Ir-regoli l-ġodda għandhom l-għamla ta' emendi għar-regolament tal-2014 li jirregola l-istatut u l-finanzjament ta' partiti politiċi u fondazzjonijiet Ewropej. Ir-regoli l-ġodda ser jippermettu li jiġu imposti sanzjonijiet finanzjarji fuq partiti politiċi u fondazzjonijiet Ewropej li deliberatament jinfluwenzaw, jew jippruvaw jinfluwenzaw, l-eżitu tal-elezzjonijiet tal-PE billi jieħdu vantaġġ minn ksur ta' regoli dwar il-protezzjoni tad-data. Ser tiġi stabbilita proċedura ta' verifika għad-determinazzjoni jekk ksur tar-Regolament Ġenerali tal-UE dwar il-Protezzjoni tad-Data, stabbilit minn awtorità superviżorja nazzjonali, ikunx marbut mal-attivitajiet politiċi ta' partit politiku Ewropew jew fondazzjoni politika Ewropea fil-kuntest tal-elezzjonijiet tal-PE. Din tinvolvi r-riferiment tal-kwistjoni lill-kumitat ta' persuni eminenti indipendenti stabbilit skont ir-regolament tal-2014. Is-sanzjonijiet jiġu imposti mill-Awtorità għall-Partiti Politiċi Ewropej u l-Fondazzjonijiet Politiċi Ewropej wara li tkun irċeviet opinjoni minn dak il-kumitat. Dawn ikunu jammontaw għal 5% tal-baġit annwali tal-partit politiku Ewropew jew tal-fondazzjoni politika Ewropea kkonċernati. Barra minn hekk, il-partit jew il-fondazzjoni Ewropea soġġetti għal sanzjoni ma jkunux jistgħu jirċievu finanzjament mill-baġit tal-UE s-sena ta' wara. Ir-regoli l-ġodda jidħlu fis-seħħ fil-jum li huma jiġu ppubblikati. Il-partiti politiċi Ewropej huma alleanzi politiċi reġistrati skont il-liġi tal-UE. Jista' jkollhom partiti nazzjonali u reġjonali, kif ukoll individwi, bħala membri u jridu jissodisfaw għadd ta' rekwiżiti u kondizzjonijiet, inkluż rappreżentanza f'mill-inqas kwart tal-istati membri. Il-finanzjament tal-UE huwa maħsub biex jgħinhom jiffinanzjaw l-attivitajiet tagħhom f'livell Ewropew u l-kampanji tagħhom fl-elezzjonijiet tal-PE. Fl-2018, 10 partiti politiċi Ewropej u 10 fondazzjonijiet politiċi Ewropej irċevew finanzjament mill-baġit tal-UE. Regolament li jemenda r-regolament 1141/2014 fir-rigward ta' proċedura ta' verifika relatata mal-ksur tar-regoli dwar il-protezzjoni ta' data personali fil-kuntest tal-elezzjonijiet tal-PE Ara l-paġna tal-laqgħa